21. март 2019. године

Одржан циклус састанака и радионица у оквиру пројекта “Техничка помоћ за унапређење животних и стамбених услова ромске популације у неформалним насељима – СТАНОВАЊЕ РОМА“

**Неопходна већа подршка**

**Мобилним тимовима**

**за социјално укључивање Рома и Ромкиња**

Унапређење комуникације са ромском заједницом, обезбеђивање институционалне одрживости и финансирање оперативних планова мобилних тимова су преко потребни – закључак је састанака одржаних са тимовима из:

Врања, Лесковца, Беле Паланке, Бојника, Бујановца, Крагујевца, Крушевца, Прокупља, Новог Сада, Сомбора, Ваљева, ГО Звездаре и Палилуле, Панчева, Оџака и Ковина

Са Мобилиним тимовима, као локалним међусекторским механизмима формираним у оквиру локалних самоуправа, одржан је циклус радионица током којих је закључено да су: **унапређење комуникације са ромском заједницом, обезбеђивање институционалне одрживости и финансирање оперативних планова Мобилних тимова неопходни предуслови за повећање социјалне инклузије Рома и Ромкиња у локалним заједницама.**

Радионицама, реализованим у Нишу и Београду, током марта 2019. године, присуствовали су Мобилни тимови формирани 2014. године, у оквиру програма **“Овде смо заједно”** који је реализован у периоду од 2013. до 2017. године.

Током радионица, чланови Мобилних тимова су имали прилику да се упознају са **постојећим и планираним иницијативама**, подржаним од стране националних и међународних партнера, значаним за даље **унапређење процеса социјалног укључивања Рома и Ромкиња**, посебно у локалним заједницима у којима постоје бројни изазови у овој области.

Члановима Мобилних тимова представљена је и **унапређена методологија планирања и праћења реализације оперативног плана**, која је, уважавајући добре праксе и научене лекције стечене током реализације пројекта “Овде смо заједно”, обезбедила неопходне претпоставке од значаја за институционалну и финансијску одрживост локалних механизама за социјалну инклузију Рома и Ромкиња.

Такође, учесници су упознати са циљевима и оствареним резултатима пројекта “Техничка помоћ за унапређење животних и стамбених услова ромске популације у неформалним насељима – СТАНОВАЊЕ РОМА“, у свакој од **3 компоненте**:

1. Израда пројектно-техничке документације за унапређење услова становања у подстандардним насељима;
2. Успостављање локалних међусекторских механизама за реализацију мера и услуга у областима од значаја за унапређење становања, образовања, запошљавања, социјалне и здравствене заштите, очувања и промоције културног идентитета ромске националне мањине;
3. Праћење и подршка реализацији 13 инфраструктурних пројеката.

Подсећамо, Мобилни тимови формирани су са циљем препознавања и сагледавања реалних потреба ромске популације на терену, као и утврђивања подршке која је потребна како би се побољшао њихов свеукупни положај, а у складу са Стратегијом за социјално укључивање Рома и Ромкиња у Републици Србији 2016-2025. Мобилни тимови повезују све кључне актере и институције на локалном нивоу које се баве инклузијом Рома. Истовремено, Мобилни тимови омогућавају директан одговор на конкретне изазове ромске популације и представљају везу између ромске популације и локалне самоуправе.

**О пројекту**

Пројекат „Техничка помоћ за унапређење животних и стамбених услова ромске популације у неформалним насељима – Становање Рома“ једна је од иницијатива које у овом моменту подржава **Европска унија** уз сарадњу и кофинансирање **Владе Р. Србије**. Уговорно тело пројекта је Министарство финансија, а главни корисници су **Министарство грађевинарства, саобраћаја и инфраструктуре и Канцеларија за људска и мањинска права.** Циљ пројекта је да допринесе паметном, одрживом и инклузивном расту у Републици Србији кроз промоцију и унапређење социјалног укључивања ромске популације. То ће омогућити бољи животни стандард у складу са циљевима утврђеним **Стратегијом Европа 2020**, као и приближавању **ЕУ стандардима у областима запошљавања, образовања, социјалне заштите и становања.**

Важан део пројекта је шема бесповратних средстава (грантова) у оквиру које се подржава **11** пројеката на локалном нивоу у укупној вредности од **7,55 милиона евра**. У оквиру иницијативе биће обезбеђено стамбено решење за преко **700** Ромкиња и Рома, те побољшање инфраструктурних услова за преко **5.000** припадника ромске популације.

Роми представљају једну од најугроженијих група у Републици Србији. По званичним подацима у Србији живи 147.000 припадника ромске мањине (око 2% укупне популације), али је стварни број много већи. Ромкиње и Роми у Србији сусрећу се са великим изазовима у различитим областима живота о чему сведоче и следећи статистички подаци: Око 70% Рома живи у неформалним насељима (без електричне енергије, канализације, текуће воде и санитарија у стамбеним објектима, низак ниво хигијенских услова и сл.) Од укупно броја, 72,1% Рома је неактивно, а само 27,9% активно, што указује на висок ниво незапослености Рома и велику зависност од социјалних давања. Образовна структура ромске популације је неповољна. У просеку, само 64% ромске деце завршава основно образовање (93% у укупној популацији), док је стопа раног напуштања основне школе 80% (8% у укупној популацији). Средњу школу завршава 11,05% а вишу и високу тек 0,7% Рома и Ромкиња. Очекивани животни век Рома је 62,2 година (74,1 година за укупну популацију).